FUQAROLARNI MUDDATLI HARBIY VA MUQOBIL XIZMATLARGA ChAQIRISh, SAFARBARLIK ChAQIRUVI REZERVIDAGI XIZMATGA QABUL QILISh BO‘YIChA ChAQIRUV KOMISSIYALARI TO‘G‘RISIDAGI NIZOMNI TASDIQLASh HAQIDA

“Umumiy harbiy majburiyat va harbiy xizmat to‘g‘risida”gi O‘zbekiston Respublikasi Qonuniga muvofiq O‘zbekiston Respublikasi fuqarolarini harbiy xizmatga chaqirish tizimini yanada takomillashtirish maqsadida:
 1. Fuqarolarni muddatli harbiy va muqobil xizmatlarga chaqirish, safarbarlik chaqiruvi rezervidagi xizmatga qabul qilish bo‘yicha chaqiruv komissiyalari to‘g‘risidagi nizom ilovaga muvofiq tasdiqlansin.
 2. Mudofaa vazirligi (Q. Berdiyev), Ichki ishlar vazirligi (B. Matlyubov), Sog‘liqni saqlash vazirligi (A. Ikromov), Davlat test markazi (B. Ismailov) hamda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari tegishli jamoatchilik tashkilotlari bilan birgalikda yuqoridagi Nizom talablaridan kelib chiqqan holda fuqarolarning muddatli harbiy, muqobil xizmatga chaqirilishini va safarbarlik chaqiruvi rezervidagi xizmatga qabul qilinishini tashkil etishga va o‘tkazishga shaxsan mas’ul ekanliklari belgilab qo‘yilsin.
 3. Mudofaa vazirligi (Q. Berdiyev), Qurolli Kuchlar Birlashgan shtabi (A. Kosyanenko) mazkur qaror talablaridan kelib chiqqan holda idoraviy hujjatlarga tegishli o‘zgartirishlar kiritsin.
 4. Mazkur qarorning ijrosini nazorat qilish Bosh vazir o‘rinbosari R.S. Qosimov zimmasiga yuklansin.
 1. Mazkur Nizom “Umumiy harbiy majburiyat va harbiy xizmat to‘g‘risida”gi O‘zbekiston Respublikasi Qonuniga asosan fuqarolarni muddatli harbiy va muqobil xizmatlarga chaqirish, safarbarlik chaqiruvi rezervidagi xizmatga qabul qilish bo‘yicha chaqiruv komissiyalari (keyingi o‘rinlarda chaqiruv komissiyalari deb yuritiladi) tarkibini, faoliyat tartibini, vazifalarini hamda uning raisi va a’zolarining majburiyatlarini belgilaydi.
 2. Fuqarolarni muddatli harbiy va muqobil xizmatlarga chaqirish, safarbarlik chaqiruvi rezervidagi xizmatga qabul qilish uchun Qoraqalpog‘iston Respublikasi, viloyat, shahar va tumanlarda chaqiruv komissiyalari tuziladi.
 3. Chaqiruv komissiyalari faoliyatining boshlanishi va tugatilishi “Umumiy harbiy majburiyat va harbiy xizmat to‘g‘risida”gi O‘zbekiston Respublikasi Qonuni hamda O‘zbekiston Respublikasi Prezidentining navbatdagi chaqiruvni o‘tkazish va muddatli harbiy xizmatning belgilangan muddatlarini o‘tab bo‘lgan harbiy xizmatchilarni Qurolli Kuchlar rezerviga bo‘shatish to‘g‘risidagi qarori bilan belgilanadi.
 4. Chaqiruv komissiyalari o‘z faoliyatida O‘zbekiston Respublikasi Konstitutsiyasi va boshqa qonunlariga, O‘zbekiston Respublikasi Oliy Majlisining qarorlari va boshqa hujjatlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek mazkur Nizomga amal qiladi.
 5. Qoraqalpog‘iston Respublikasi Vazirlar Kengashi Raisining o‘rinbosari, viloyatlar, Toshkent shahar va tuman (shahar) hokimlarining o‘rinbosarlari tegishli ravishda hududiy chaqiruv komissiyalarining raislari etib tayinlanadilar.
 6. Qoraqalpog‘iston Respublikasi, viloyatlar, Toshkent shahar va tuman (shahar) chaqiruv komissiyalari raislarining o‘rinbosarlari etib mudofaa ishlari boshqarmasi (bo‘limi) boshliqlari tayinlanadilar.
 Chaqiruv komissiyalari tarkibiga quyidagi mansabdor shaxslar va tashkilotlar vakillari kiritiladi:
 Qoraqalpog‘iston Respublikasi Ichki ishlar vazirining, viloyatlar, Toshkent shahar ichki ishlar boshqarmalari va tuman (shahar) ichki ishlar bo‘limlari boshliqlarining o‘rinbosarlari;
 Respublika “Mahalla” xayriya jamg‘armasining Qoraqalpog‘iston Respublikasi, viloyat, Toshkent shahar va tuman (shahar) bo‘limlari (bo‘linmalari) vakillari;
 O‘zbekiston faxriylarining ijtimoiy faoliyatini qo‘llab-quvvatlash “Nuroniy” jamg‘armasining Qoraqalpog‘iston Respublikasi, viloyat, Toshkent shahar va tuman (shahar) bo‘limlari (bo‘linmalari) vakillari;
 Qoraqalpog‘iston Respublikasi, viloyat, Toshkent shahar va tuman (shahar) xotin-qizlar qo‘mitalari vakillari;
 O‘zbekiston yoshlar ittifoqi Markaziy Kengashining Qoraqalpog‘iston Respublikasi, viloyat, shahar va tuman bo‘limi vakillari;
 O‘zbekiston Respublikasi Vazirlar Mahkamasi huzuridagi Davlat test markazining Qoraqalpog‘iston Respublikasi va viloyatlar bo‘yicha vakili (Toshkent viloyati va Toshkent shahrida O‘zbekiston Respublikasi Vazirlar Mahkamasi huzuridagi Davlat test markazi direktori buyrug‘i bilan mas’ul xodim belgilanadi);
 chaqiruv komissiyasi katta shifokori.
 7. Chaqiruv komissiyalarining shaxsiy tarkibi Qoraqalpog‘iston Respublikasi Vazirlar Kengashi raisi, viloyatlar, Toshkent shahar va tuman (shahar) hokimlari tomonidan tasdiqlanadi. 
 8. Quyidagilar tuman (shahar) chaqiruv komissiyalarining asosiy vazifalari hisoblanadi: 
 fuqarolarni muddatli harbiy va muqobil xizmatlarga chaqirish, safarbarlik chaqiruvi rezervidagi xizmatga qabul qilish; 
 muddatli harbiy xizmatga chaqirilgan fuqarolarni yig‘ish tadbirlarini uyushtirib, harbiy qismlarga tantanali vaziyatda kuzatish, O‘zbekiston Respublikasining Qurolli Kuchlari rezerviga bo‘shatilgan harbiy xizmatchilarning yashash joylarida tantanali ravishda kutib olinishini ta’minlash borasida tegishli vazirliklar, idoralar, mahalliy davlat hokimiyati organlari va jamoat tashkilotlarining o‘zaro hamkorligini tashkil etish;
 chaqiruv komissiyalarining chaqiruv punktlarida ishlashi uchun zarur shart-sharoitlar, jumladan aloqa vositalari, dori-darmonlar, tibbiyot va xo‘jalik mol-mulki, avtomobil transporti bilan ta’minlash hamda jamoat tartibini saqlash chora-tadbirlarini tashkil etish;
 ommaviy axborot vositalari orqali fuqarolarni muddatli harbiy xizmatga chaqirish tadbirlarining keng targ‘ib qilinishini ta’minlash; 
 chaqiruvning oshkoraligini ta’minlash, chaqiruv komissiyalari faoliyati yuzasidan samarali jamoatchilik nazoratini amalga oshirish;
 fuqarolarning chaqiruv masalalariga oid murojaatlarini o‘z vaqtida ko‘rib chiqish.
 9. Qoraqalpog‘iston Respublikasi, viloyatlar va Toshkent shahar chaqiruv komissiyalari zimmasiga quyidagi vazifalar yuklanadi:
 chaqirilish muddatini kechiktirish yoki chaqirilishdan ozod qilishning to‘g‘riligini tekshirish;
 chaqiriluvchilarni harbiy kasblarga tayinlashda ularning jismoniy va umumiy tayyorgarligi, tajribasi, qobiliyati, qiziqishi va boshqa fazilatlarini hisobga olishning asoslanganligini nazorat qilish;
 shahar va tuman chaqiruv komissiyalari a’zolarining uslubiy tayyorgarligini tashkil etish;
 chaqiruv komissiyalarining yig‘in punktlarida ishlashi uchun zarur shart-sharoitlar, jumladan aloqa vositalari, dori-darmonlar, tibbiyot va xo‘jalik mol-mulki, avtomobil transporti bilan ta’minlash, jamoat tartibini saqlash chora-tadbirlarni amalga oshirish;
 muddatli harbiy xizmatga chaqirilgan fuqarolarni yig‘ish tadbirlarini uyushtirib, harbiy qismlarga tantanali vaziyatda kuzatish, O‘zbekiston Respublikasi Qurolli Kuchlari rezerviga bo‘shatilgan harbiy xizmatchilarning yashash joylarida tantanali vaziyatda kutib olinishini ta’minlash borasida tegishli vazirliklar, idoralar, mahalliy davlat hokimiyati organlari va jamoat tashkilotlarining o‘zaro hamkorligini tashkil etish;
 fuqarolarning tuman (shahar) chaqiruv komissiyalari qarorlari yuzasidan bergan shikoyatlarini ko‘rib chiqish.
 10. Chaqiruv komissiyasining yig‘ilishlari komissiya raisi tomonidan tasdiqlangan jadval asosida o‘tkaziladi.
 11. Chaqiruv komissiyasi o‘z ishini dastavval chaqiriluvchilarning shaxsiy yig‘ma jildlarini o‘rganishdan boshlaydi.
 12. Chaqiriluvchini tibbiy ko‘rikdan o‘tkazish, uning ma’naviy va kasbiy fazilatlarini, shuningdek, oila a’zolarining moddiy va ijtimoiy ahvolini o‘rganish natijalariga muvofiq tuman (shahar) chaqiruv komissiyasi quyidagi qarorlardan birini qabul qiladi: 
 harbiy xizmatga yaroqliligi va qo‘shin turini belgilagan holda harbiy xizmatga chaqirish to‘g‘risida;
 harbiy xizmatga yaroqliligi va safarbarlik chaqiruvi rezervidagi xizmatga tayinlash to‘g‘risida;
 harbiy xizmatga yaroqliligi va muqobil xizmatga chaqirish to‘g‘risida;
 salomatligiga ko‘ra harbiy xizmatga vaqtincha yaroqsizligi to‘g‘risida;
 harbiy xizmatga chaqirilish muddatini belgilangan tartibda kechiktirish yoki chaqirilishdan ozod qilish to‘g‘risida;
 salomatligiga ko‘ra tinchlik davridagi harbiy xizmatga yaroqsizligi, urush davrida harbiy xizmatga cheklangan ravishda yaroqliligi va zaxiraga o‘tkazish to‘g‘risida;
 harbiy xizmatga yaroqsiz deb topib, harbiy hisobdan chiqarish to‘g‘risida.
 Chaqiruv komissiyasi o‘z qarorlarini bayonnomalar kitobida rasmiylashtirib boradi. 
 Bayonnomalar hamda chaqiriluvchilarning yig‘ma jildlaridagi hisobga olish kartasi chaqiruv komissiyasi raisi va a’zolari tomonidan imzolanadi. 
 13. Qoraqalpog‘iston Respublikasi Vazirlar Kengashi, viloyatlar va Toshkent shahar chaqiruv komissiyasi chaqiruv tadbirlari tugagandan so‘ng 5 kun muddatda fuqarolarni muddatli harbiy xizmatga chaqirish, safarbarlik chaqiruvi rezervidagi xizmatga qabul qilish, muqobil xizmatga chaqirish, chaqiruv muddatini kechiktirish, chaqiruvdan ozod etish, muddatli harbiy xizmatga yangi chaqirilgan harbiy xizmatchilarni harbiy qismlarga tantanali vaziyatda kuzatish, O‘zbekiston Respublikasi Qurolli Kuchlari rezerviga bo‘shatilgan harbiy xizmatchilarni tantanali vaziyatda kutib olish bo‘yicha amalga oshirilgan ishlar yakunlari to‘g‘risida axborot tayyorlab, tegishli ravishda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga, ular esa o‘z navbatida ushbu axborotni 10 kun muddatda Vazirlar Mahkamasiga taqdim etadilar.
 14. Qoraqalpog‘iston Respublikasi, viloyatlar, Toshkent shahar va tuman (shahar) chaqiruv komissiyalari raislarining majburiyatlari quyidagilardan iborat:
 O‘zbekiston Respublikasi Prezidentining navbatdagi chaqiruvni o‘tkazish va muddatli harbiy xizmatning belgilangan muddatlarini o‘tab bo‘lgan harbiy xizmatchilarni O‘zbekiston Respublikasi Qurolli Kuchlari rezerviga bo‘shatish to‘g‘risidagi qarori e’lon qilingandan so‘ng, Qoraqalpog‘iston Respublikasi Vazirlar Kengashi, viloyat, Toshkent shahar va tuman (shahar) hokimliklarining tegishli qaror loyihasini ishlab chiqish hamda tasdiqlashga kiritish;
 tegishli ravishda yig‘in va chaqiruv punktlarini chaqiruv tadbirlarini o‘tkazishga tayyorlash;
 chaqiruv komissiyalari a’zolarining uslubiy tayyorgarligini tashkil etish, ular o‘rtasida vazifalarni taqsimlash va tasdiqlash; 
 chaqiruv komissiyasi faoliyatini boshqarish va komissiya tomonidan tegishli qarorlar qabul qilinishida shaxsan ishtirok etish;
 chaqiruv komissiyasining muddatli harbiy xizmatga chaqirilgan fuqarolarni harbiy qismlarga tantanali vaziyatda kuzatish va O‘zbekiston Respublikasining Qurolli Kuchlari rezerviga bo‘shatilgan harbiy xizmatchilarni yashash joylarida tantanali vaziyatda kutib olish bo‘yicha faoliyatini tashkil etish;
 fuqarolarning murojaatlari, ariza va shikoyatlarini o‘z vaqtida ko‘rib chiqish.
 15. Qoraqalpog‘iston Respublikasi, viloyatlar va Toshkent shahar chaqiruv komissiyasi raislari tuman (shahar) chaqiruv komissiyalari raislarining faoliyatini muvofiqlashtiradilar.
 16. Qoraqalpog‘iston Respublikasi, viloyat, Toshkent shahar va tuman (shahar) chaqiruv komissiyalari raislarining o‘rinbosarlari — mudofaa ishlari boshqarmasi (bo‘limi) boshliqlarining majburiyatlari quyidagilardan iborat: 
 O‘zbekiston Respublikasi Vazirlar Mahkamasi huzuridagi Davlat test markazining Qoraqalpog‘iston Respublikasi, viloyatlar va Toshkent shahar bo‘yicha vakillari bilan hamkorlikda mudofaa ishlari boshqarmasida chaqiriluvchilar tanlovini tashkil etish;
 chaqiruv komissiyasi ishida va komissiya tomonidan tegishli qarorlar qabul qilinishida shaxsan ishtirok etish;
 tegishli ravishda yig‘in va chaqiruv punktlari ishini tashkil etish, chaqiruv komissiyasi a’zolariga amaliy yordam ko‘rsatish;
 muddatli harbiy xizmatga yangi chaqirilgan harbiy xizmatchilarni harbiy qismlarga kuzatish, O‘zbekiston Respublikasi Qurolli Kuchlari rezerviga bo‘shatilgan harbiy xizmatchilarni joylarda kutib olish tadbirlari ijrosini nazorat qilish;
 chaqiriluvchilarning yig‘in va chaqiruv punktlariga o‘z vaqtida yetib kelishlarini nazorat qilish, shuningdek, ichki ishlar organlari bilan hamkorlikda harbiy xizmatdan bo‘yin tovlayotgan shaxslarni qidirib topish, ushlash va mudofaa ishlari organlariga olib borish chora-tadbirlarini ko‘rish;
 harbiy xizmatchilarning salomatligiga ko‘ra harbiy xizmatga yaroqsiz deb topilib, O‘zbekiston Respublikasi Qurolli Kuchlari safidan qaytarilgan har bir holat yuzasidan Sog‘liqni saqlash vazirligining hududiy organlari bilan hamkorlikda xizmat tekshiruvi o‘tkazish;
 muddatli harbiy xizmatga chaqirilgan, safarbarlik chaqiruvi rezervidagi xizmatga qabul qilingan, muddatli va safarbarlik chaqiruvi rezervidagi xizmatni o‘tab, O‘zbekiston Respublikasi Qurolli Kuchlari rezerviga bo‘shatilgan harbiy xizmatchilar o‘rtasida qonun hujjatlarida belgilangan imtiyozlar haqida tushuntirish ishlarini tashkil etish;
 chaqiruv yoshiga yetgan har bir shaxsning, u haqiqatan ham O‘zbekiston Respublikasi fuqarosi ekanligini, oilasidagi moddiy ahvolini, salomatligini, sudlangan-sudlanmaganligini, shu jumladan ichki ishlar organlari tomonidan yuritiladigan profilaktik hisobga kiritilgan-kiritilmaganligini aniqlash ishlarini tashkil etish;
 amalga oshirilgan ishlar to‘g‘risida Qoraqalpog‘iston Respublikasi Vazirlar Kengashi, viloyatlar, Toshkent shahri va tuman (shahar) hokimliklari rahbariyatiga belgilangan tartibda axborot berib borish; 
 muddatli harbiy xizmatga yangidan chaqirilgan harbiy xizmatchilarni harbiy qismlarga tantanali vaziyatda kuzatish, O‘zbekiston Respublikasi Qurolli Kuchlari rezerviga bo‘shatilgan harbiy xizmatchilarni joylarda tantanali vaziyatda kutib olish, ularni ishga joylashtirish bo‘yicha olib borilgan ishlar to‘g‘risida ma’lumotnoma tayyorlash.
 17. Qoraqalpog‘iston Respublikasi, viloyatlar va Toshkent shahar chaqiruv komissiyalari raislarining o‘rinbosarlari tuman (shahar) chaqiruv komissiyalari raislari o‘rinbosarlarining ish faoliyatini muvofiqlashtiradilar.
 18. Qoraqalpog‘iston Respublikasi Ichki ishlar vazirining, viloyatlar, Toshkent shahar ichki ishlar boshqarmalari va tuman (shahar) ichki ishlar bo‘limlari boshliqlarining o‘rinbosarlari — chaqiruv komissiyasi a’zolarining majburiyatlari quyidagilardan iborat:
 har bir chaqiriluvchi va chaqiruv yoshiga yetgan har bir shaxsni, u haqiqatan ham O‘zbekiston Respublikasi fuqarosi ekanligini, sudlangan-sudlanmaganligini, ichki ishlar organlari tomonidan yuritiladigan profilaktik hisobga kiritilgan-kiritilmaganligini aniqlash;
 muqaddam sudlangan, ichki ishlar organlari tomonidan yuritiladigan profilaktik hisobga kiritilgan, tergovga qadar tekshiruv surishtiruv va dastlabki tergov olib borilayotgan ishga daxldor chaqiriluvchilar ro‘yxatini mudofaa ishlari organlariga taqdim etish;
 chaqiruv komissiyasi ishida va komissiya tomonidan tegishli qarorlar qabul qilinishida shaxsan ishtirok etish;
 umumiy harbiy majburiyatdan bo‘yin tovlayotgan chaqiriluvchilarni qidirib topish, ushlash va mudofaa ishlari organlariga olib borishni ta’minlash; 
 tegishli ravishda yig‘in va chaqiruv punktlarida, shu jumladan muddatli harbiy xizmatga yangidan chaqirilgan harbiy xizmatchilarni harbiy qismlarga jo‘natish joylarida (temir yo‘l stansiyalari, vokzallar va aeroportlarda) jamoat tartibi saqlanishini ta’minlash;
 yo‘l harakati xavfsizligini ta’minlash maqsadida muddatli harbiy xizmatga yangidan chaqirilgan harbiy xizmatchilarni harbiy qismlarga jo‘natish joylariga (temir yo‘l stansiyalari, vokzallar va aeroportlarga) olib boradigan yo‘nalishlarni oldindan aniqlashni, ajratilgan avtotransport vositalarini o‘z vaqtida texnik ko‘rikdan o‘tkazishni, haydovchilarga yo‘l harakati qoidalariga rioya etish borasida yo‘l-yo‘riq berishni, texnik jihatdan nosoz avtotransport vositalaridan foydalanilishiga yo‘l qo‘ymaslik choralarini ko‘rishni va chaqiriluvchilar tashilayotgan avtomobillarning patrul xizmati avtomobillari kuzatuvida harakatlanishini ta’minlash;
 muddatli harbiy xizmatga yangidan chaqirilgan harbiy xizmatchilarni harbiy qismlarga tantanali vaziyatda kuzatishni, O‘zbekiston Respublikasining Qurolli Kuchlari rezerviga bo‘shatilgan harbiy xizmatchilarni joylarda tantanali vaziyatda kutib olishni tashkil etishga ko‘maklashish.
 19. Qoraqalpog‘iston Respublikasi Ichki ishlar vazirining, viloyatlar, Toshkent shahar ichki ishlar boshqarmalari boshliqlari o‘rinbosarlari tuman (shahar) ichki ishlar bo‘limlari boshliqlari o‘rinbosarlarining ish faoliyatini muvofiqlashtiradilar.
 20. Respublika “Mahalla” xayriya, O‘zbekiston faxriylarini ijtimoiy qo‘llab-quvvatlash “Nuroniy” jamg‘armalarining Qoraqalpog‘iston Respublikasi, viloyat, shahar va tuman bo‘limlari (bo‘linmalari), xotin-qizlar qo‘mitalari vakillari — chaqiruv komissiyasi a’zolari:
 fuqarolarni muddatli harbiy va muqobil xizmatlarga chaqirish, safarbarlik chaqiruvi rezervidagi xizmatga qabul qilish, chaqirilish muddatini kechiktirish va chaqirishdan ozod etish ishlarining oshkoralik va xolislik asosida o‘tkazilishi yuzasidan samarali jamoat nazoratini ta’minlaydilar;
 chaqiruv komissiyasi ishida va komissiya tomonidan tegishli qarorlar qabul qilinishida shaxsan ishtirok etadilar; 
 chaqiriluvchilarning chaqiruv komissiyalariga o‘z vaqtida yetib kelishlarini ta’minlash ishlariga ko‘maklashadilar;
 chaqiriluvchilarning urush va mehnat faxriylari bilan uchrashuvlarini tashkil etadilar va o‘tkazadilar;
 fuqarolarning o‘zini o‘zi boshqarish organlari tomonidan muddatli harbiy xizmatga chaqirilayotgan va safarbarlik chaqiruvi rezervidagi xizmatga qabul qilinayotgan chaqiriluvchilarning oilaviy va moddiy ahvolini o‘rganish, ushbu ishlar natijalarini mudofaa ishlari bo‘limiga taqdim etish va chaqiriluvchilarga mahalliy o‘zini o‘zi boshqarish organlari tomonidan xolisona tavsifnoma berish ishlarini tashkil etadilar;
 muddatli harbiy xizmatga yangidan chaqirilgan harbiy xizmatchilarni harbiy qismlarga tantanali vaziyatda kuzatish, O‘zbekiston Respublikasi Qurolli Kuchlari rezerviga bo‘shatilgan muddatli harbiy xizmatchilarni joylarda tantanali vaziyatda kutib olish tadbirlarida ishtirok etadilar.
 21. O‘zbekiston yoshlar ittifoqi Markaziy Kengashining Qoraqalpog‘iston Respublikasi, viloyatlar, Toshkent shahar va tuman (shahar) bo‘limi vakillari — chaqiruv komissiyasi a’zolari:
 fuqarolarni muddatli harbiy va muqobil xizmatlarga chaqirish, safarbarlik chaqiruvi rezervidagi xizmatga qabul qilish, chaqirilish muddatini kechiktirish va chaqirishdan ozod etish ishlarining oshkoralik va xolislik asosida o‘tkazilishi yuzasidan samarali jamoat nazoratini ta’minlaydilar;
 chaqiruv komissiyasi ishida va komissiya tomonidan tegishli qarorlar qabul qilinishida shaxsan ishtirok etadilar; 
 muddatli harbiy xizmatni namunali o‘tagan harbiy xizmatchilarga oliy ta’lim muassasalariga o‘qishga kirishlari uchun harbiy qism qo‘mondonligi tomonidan beriladigan tavsiyanomalar va boshqa imtiyozlar to‘g‘risida chaqiriluvchilar o‘rtasida tushuntirish ishlarini olib boradilar;
 mudofaa ishlari bo‘limi hamda chaqiruv punktini chaqiriluvchilarda yuksak ma’naviy va axloqiy fazilatlarni tarbiyalash, faol hayotiy pozitsiyani shakllantirish hamda vatanparvarlik, mamlakat taqdiri uchun mas’ullik hissini oshirishga yo‘naltirilgan ko‘rgazmali targ‘ibot vositalari bilan ta’minlashga yordam beradilar;
 harbiy-sport musobaqalarining viloyat va respublika bosqichlarida g‘oliblikni qo‘lga kiritgan chaqiriluvchilarga o‘zlari istagan qo‘shin turida xizmatni o‘tashi uchun (ularning ijtimoiy-siyosiy va jismoniy tayyorgarliklari ushbu qo‘shin turi uchun belgilangan talablarga javob berishi sharti bilan) yuborilishiga tavsiyanoma beradilar;
 muddatli harbiy xizmatga yangi chaqirilgan harbiy xizmatchilarni tantanali vaziyatda kuzatish, O‘zbekiston Respublikasi Qurolli Kuchlari rezerviga bo‘shatilgan muddatli harbiy xizmatchilarni joylarda tantanali vaziyatda kutib olish tadbirlarida ishtirok etadilar.
 22. O‘zbekiston Respublikasi Vazirlar Mahkamasi huzuridagi Davlat test markazining Qoraqalpog‘iston Respublikasi, viloyatlar, Toshkent shahri bo‘yicha vakillari — chaqiruv komissiyasi a’zolarining vazifalari quyidagilardan iborat:
 chaqiruv komissiyasini chaqiriluvchilarning bilim saviyasini aniqlash bo‘yicha test materiallari bilan ta’minlash;
 chaqiriluvchilarning bilim saviyasini aniqlash bo‘yicha test sinovlarini belgilangan tartib va qoidalarga qat’iy rioya etgan holda o‘tkazish, natijalarini chaqiruv komissiyalariga o‘z vaqtida yetkazish;
 chaqiruv komissiyasi ishida va komissiya tomonidan tegishli qarorlar qabul qilinishida shaxsan ishtirok etish. 
 23. Qoraqalpog‘iston Respublikasi, viloyatlar, Toshkent shahri va tuman (shahar) chaqiruv komissiyalarining katta shifokorlari — chaqiruv komissiyasi a’zolarining vazifalari quyidagilardan iborat:
 chaqiruv komissiyasi faoliyati boshlangunga qadar shifokorlar xonalarini sanitariya-gigiyena talablariga javob berishini, ularda zarur tibbiy asbob-uskuna, anjom va dori-darmonlar mavjudligini va ularning yaroqliligini tekshirish;
 chaqiruv komissiyasiga chaqiriluvchilarning tibbiy hujjatlarini, jumladan, ruhiy-asab, sil kasalliklari, narkologik va teri-tanosil kasalliklar dispansyerlari, OITS markazlari, sanitariya-epidemiologiya stansiyalari va shu kabi boshqa davolash muassasalari hisobida turgan chaqiruv yoshidagi shaxslarning ro‘yxati, kasallik tarixidan ko‘chirmalarini o‘z vaqtida taqdim etish;
 O‘zbekiston Respublikasi Prezidentining 2018-yil 25-dekabrdagi PQ–4076-son qarori bilan tasdiqlangan O‘zbekiston Respublikasi Qurolli Kuchlarida tinchlik va urush davrida tibbiy ko‘rikdan o‘tkazish to‘g‘risidagi nizomga muvofiq chaqiriluvchilarni tibbiy ko‘rikdan sifatli o‘tkazish;
 chaqiriluvchilarning hisob kartochkalarida shifokor-mutaxassislar tomonidan qayd etilgan yozuv va xulosalarning to‘g‘riligini tekshirish, chaqiriluvchining harbiy xizmatga, xususan, muayyan qo‘shin turidagi harbiy xizmatga yaroqliligi, davolanish uchun chaqiruv muddatini kechiktirish yoki qo‘shimcha tibbiy ko‘rikdan o‘tkazish zarurligi yuzasidan qaror qabul qilish;
 chaqiruv komissiyasi raisining o‘rinbosari bilan birgalikda chaqiriluvchilarni o‘z vaqtida qo‘shimcha tibbiy ko‘rik va davolanishga jo‘natish, ularning qo‘shimcha tibbiy ko‘rik va davolanishdan so‘ng kechikmasdan qaytib kelishini nazorat qilish;
 chaqiruv komissiyasi raisiga chaqiriluvchilarni tibbiy ko‘rikdan o‘tkazish ishlarida aniqlangan barcha kamchiliklar haqida axborot berish, ularni bartaraf etish bo‘yicha tegishli choralar ko‘rish; 
 tibbiy ko‘rikning talab darajasida o‘tkazilishini ta’minlash maqsadida ilgari o‘tkazilgan chaqiruv tadbirlari jarayonida yo‘l qo‘yilgan xato-kamchiliklar tahlili asosida tibbiy komissiyaning shifokor-mutaxassislari bilan o‘quv-uslubiy mashg‘ulotlar o‘tkazish;
 harbiy xizmatchilarning salomatligiga ko‘ra harbiy xizmatga yaroqsiz deb topilib, O‘zbekiston Respublikasi Qurolli Kuchlari safidan qaytarilgan har bir holat yuzasidan mudofaa ishlari boshqarmasi vakillari bilan hamkorlikda xolisona xizmat tekshiruvi o‘tkazish;
 chaqiriluvchilarning tibbiy ko‘rikdan o‘tkazish natijalari bo‘yicha hisobotlarni tayyorlash va chaqiruv komissiyasiga taqdim etish;
 chaqiruv komissiyasi faoliyati yakuni bo‘yicha hisobotlarni tayyorlash, tegishli ravishda kiritish, umumlashtirish va O‘zbekiston Respublikasi Sog‘liqni saqlash, Mudofaa vazirliklariga taqdim etish.
 24. Qoraqalpog‘iston Respublikasi, viloyatlar va Toshkent shahar chaqiruv komissiyalarining katta shifokorlari tuman (shahar) chaqiruv komissiyalarining katta shifokorlari faoliyatini muvofiqlashtiradilar.
 25. Chaqiruv komissiyalari kotiblarining vazifalari quyidagilardan iborat:
 tibbiy tekshiruv va kasalliklar tashxisi hamda chaqiriluvchilarning sog‘lig‘i bo‘yicha shikoyatlari asosida shifokor-mutaxassislarning xulosalarini chaqiruv komissiyasining bayonnomalari kitobiga kiritish;
 chaqiruv komissiyasi tomonidan qabul qilingan qarorlarni chaqiruv komissiyasining bayonnomalari kitobida o‘z vaqtida, to‘g‘ri rasmiylashtirib borish;
 kasalliklar tashxisi tasdiqlanmagan, shuningdek boshqa sabablarga ko‘ra Qoraqalpog‘iston Respublikasi, Toshkent shahar, viloyatlar yig‘in punktidan tuman mudofaa ishlari bo‘limiga qaytarilgan chaqiriluvchilarning hisobini yuritish;
 chaqiruv komissiyasining bayonnomalari kitobida komissiyaning kundalik ish faoliyatiga yakun yasab, olib borilgan ishlar yuzasidan hisobotlar tayyorlash.
 26. Qoraqalpog‘iston Respublikasi, viloyatlar va Toshkent shahar chaqiruv komissiyalarining kotiblari tuman (shahar) chaqiruv komissiyalari kotiblari faoliyatini muvofiqlashtiradilar.
 27. Chaqiruv tadbirlariga jalb etilgan Qoraqalpog‘iston Respublikasi, viloyatlar, Toshkent shahar va tuman (shahar) chaqiruv komissiyalari a’zolarining doimiy ish joyi lavozimi va o‘rtacha ish haqi ular mazkur Nizomda belgilangan vazifalarni bajarayotgan butun davr mobaynida saqlanib qoladi.
 28. Mazkur Nizom talablarini buzgan Qoraqalpog‘iston Respublikasi, viloyatlar, Toshkent shahar va tuman (shahar) chaqiruv komissiyalari a’zolari qonun hujjatlarida belgilangan tartibda javobgarlikka tortiladilar. 
 29. Qoraqalpog‘iston Respublikasi, viloyatlar, Toshkent shahar va tuman (shahar) chaqiruv komissiyalarining qarorlari yuzasidan sudga shikoyat qilinishi mumkin.